CELEX: 32021D0740
Language: hr
Date: 2021-05-04 00:00:00
Title: Provedbena odluka Komisije (EU) 2021/740 оd 4. svibnja 2021. o produljenju djelovanja koje je Ured Ujedinjene Kraljevine za zdravlje i sigurnost poduzeo kako bi se dopustilo stavljanje na raspolaganje na tržištu i uporaba biocidnog proizvoda Isopropanol Solution u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2021) 3037) (Vjerodostojan je samo tekst na engleskom jeziku)

6.5.2021   
               
               
                  HR
               
               
                  Službeni list Europske unije
               
               
                  L 159/11
               
            
         PROVEDBENA ODLUKA KOMISIJE (EU) 2021/740
         оd 4. svibnja 2021.
         o produljenju djelovanja koje je Ured Ujedinjene Kraljevine za zdravlje i sigurnost poduzeo kako bi se dopustilo stavljanje na raspolaganje na tržištu i uporaba biocidnog proizvoda Isopropanol Solution u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2021) 3037)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju,
         budući da:
         
                     (1)
                  
                  
                     Ured Ujedinjene Kraljevine za zdravlje i sigurnost („nadležno tijelo”) donio je 26. lipnja 2020. odluku u skladu s člankom 55. stavkom 1. prvim podstavkom Uredbe (EU) br. 528/2012 o dopuštanju stavljanja na raspolaganje na tržištu i uporabe biocidnog proizvoda Isopropanol Solution do 23. prosinca 2020. („djelovanje”). U skladu s člankom 55. stavkom 1. drugim podstavkom te uredbe nadležno tijelo obavijestilo je Komisiju i nadležna tijela ostalih država članica o tom djelovanju i razlozima za takvo djelovanje.
                  
               
                     (2)
                  
                  
                     Prema informacijama koje je dostavilo nadležno tijelo to je djelovanje bilo potrebno kako bi se zaštitilo javno zdravlje. Svjetska zdravstvena organizacija (WHO) proglasila je 11. ožujka 2020. izbijanje bolesti uzrokovane koronavirusom (COVID-19) pandemijom. Vlada Ujedinjene Kraljevine proglasila je rizik za Ujedinjenu Kraljevinu „visokim” te su 23. ožujka 2020. na snagu stupile restriktivne mjere. WHO preporučuje uporabu sredstava za dezinfekciju ruku na bazi alkohola kao preventivnu mjeru protiv širenja bolesti COVID-19 te kao alternativu pranju ruku sapunom i vodom.
                  
               
                     (3)
                  
                  
                     Isopropanol Solution sadržava propan-2-ol kao aktivnu tvar. Propan-2-ol odobren je za uporabu u biocidnim proizvodima vrste 1 (Biocidni proizvodi za osobnu higijenu ljudi) kako je definirano u Prilogu V. Uredbi (EU) br. 528/2012.
                  
               
                     (4)
                  
                  
                     Od početka pandemije bolesti COVID-19 u Ujedinjenoj Kraljevini iznimno je velika potražnja za sredstvima za dezinfekciju ruku, što je dovelo do nezapamćenog manjka ponude takvih proizvoda. Prije ovog djelovanja u Ujedinjenoj Kraljevini vrlo je malo sredstava za dezinfekciju ruku bilo odobreno u skladu s Uredbom (EU) br. 528/2012. Bolest COVID-19 ozbiljna je prijetnja javnom zdravlju u Ujedinjenoj Kraljevini i dodatna sredstva za dezinfekciju ruku ključna su za kontrolu njezina širenja.
                  
               
                     (5)
                  
                  
                     Komisija je 9. prosinca 2020. primila obrazloženi zahtjev nadležnog tijela za produljenje djelovanja u skladu s člankom 55. stavkom 1. trećim podstavkom Uredbe (EU) br. 528/2012. Temelj za podnošenje zahtjeva jesu zabrinutost da bi pandemija uzrokovana bolesti COVID-19 mogla ugroziti javno zdravlje nakon 23. prosinca 2020. i činjenica da je dopuštanje stavljanja na raspolaganje na tržištu dodatnih sredstava za dezinfekciju ruku ključno za suzbijanje opasnosti koju predstavlja COVID-19.
                  
               
                     (6)
                  
                  
                     Stopa zaraze u Ujedinjenoj Kraljevini raste te se, prema navodima nadležnog tijela, očekuje daljnje povećanje potražnje za sredstvima za dezinfekciju ruku. Produljenje djelovanja nužno je s obzirom na očekivano povećanje potražnje.
                  
               
                     (7)
                  
                  
                     Nadležno tijelo potaknulo je poduzeća kojima su nakon 11. ožujka 2020. odobrena odstupanja za sredstva za dezinfekciju ruku da što prije zatraže redovito odobrenje proizvoda. Međutim, do danas nadležno tijelo nije zaprimilo nove zahtjeve za redovito odobrenje proizvoda.
                  
               
                     (8)
                  
                  
                     S obzirom na to da COVID-19 i dalje predstavlja opasnost za javno zdravlje, činjenicu da se takva opasnost ne može na odgovarajući način ograničiti u Ujedinjenoj Kraljevini te da na tržištu nema dopuštenih dodatnih sredstava za dezinfekciju ruku, primjereno je nadležnom tijelu dopustiti da produlji djelovanje.
                  
               
                     (9)
                  
                  
                     Uzimajući u obzir kraj prijelaznog razdoblja iz članka 126. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (Sporazum o povlačenju), ova bi se Odluka trebala primjenjivati do 31. prosinca 2020. Međutim, kad je riječ o Ujedinjenoj Kraljevini u vezi sa Sjevernom Irskom pravo Unije nastavlja se primjenjivati i nakon prijelaznog razdoblja, u skladu s člankom 5. stavkom 4. Protokola o Irskoj / Sjevernoj Irskoj uz Sporazum o povlačenju. Budući da je valjanost navedenog djelovanja istekla 23. prosinca 2020., ova bi Odluka trebala imati retroaktivan učinak.
                  
               
                     (10)
                  
                  
                     Mjere predviđene u ovoj Odluci u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Ured Ujedinjene Kraljevine za zdravlje i sigurnost može produljiti djelovanje kako bi se dopustilo stavljanje na raspolaganje na tržištu i uporaba biocidnog proizvoda Isopropanol Solution do 31. prosinca 2020.
            Međutim, Ujedinjena Kraljevina u vezi sa Sjevernom Irskom može produljiti djelovanje do 27. lipnja 2022.
         
         
            Članak 2.
            Ova je Odluka upućena Uredu Ujedinjene Kraljevine za zdravlje i sigurnost.
            Primjenjuje se od 24. prosinca 2020.
         
         
            Sastavljeno u Bruxellesu 4. svibnja 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.